รู้จัก ผู้หญิงที่แนะนำให้ Google ซื้อกิจการ YouTube ทั้งที่ก่อตั้งได้เพียง 1 ปี
ทำไมเธอถึงกล้าแนะนำให้ Google ซื้อกิจการ YouTube ด้วยมูลค่าสูงถึง 55,000 ล้านบาท  ที่ในตอนนั้นเป็นเพียงบริษัทสตาร์ตอัป ที่เพิ่งก่อตั้งได้ไม่นาน ลงทุนแมนจะเล่าให้ฟัง
15 พ.ย. 2564

รู้จัก ผู้หญิงที่แนะนำให้ Google ซื้อกิจการ YouTube ทั้งที่ก่อตั้งได้เพียง 1 ปี /โดย ลงทุนแมน
ถ้าถามว่า เว็บไซต์รวมวิดีโอ ที่เป็นที่นิยมมากของคนทั่วโลก คือเว็บไซต์อะไร ?
คำตอบของคนส่วนใหญ่ คงต้องพูดชื่อ “YouTube” 
เรียกได้ว่า คงไม่มีเว็บไซต์ที่ให้บริการวิดีโอรายไหน
ที่จะได้รับความนิยมมากไปกว่า YouTube อีกแล้วในปัจจุบัน
รู้ไหมว่าในตอนนี้ YouTube มีผู้ใช้งานรายเดือน (Monthly Active Users) มากกว่า 2,000 ล้านคน 
หรือมากกว่า 25% ของจำนวนประชากรโลก
โดยปัจจุบัน YouTube เป็นบริษัทในเครือ Alphabet ที่เป็นบริษัทแม่ของ Google
และต้องบอกว่า YouTube นับเป็นหนึ่งดีลแห่งความสำเร็จ
ที่ Alphabet หรือ Google ในตอนนั้น ตัดสินใจซื้อกิจการเข้ามา
ซึ่งเรื่องน่าสนใจก็คือ คนที่แนะนำให้ Google ไปซื้อกิจการของ YouTube 
เป็นพนักงานหญิงของ Google เอง โดยเธอคนนี้มีชื่อว่า ซูซาน เวอร์เจ็ดกี (Susan Wojcicki) 
และวันนี้ เธอก็นั่งเป็น CEO ของ YouTube อีกด้วย
 
ทำไมเธอถึงกล้าแนะนำให้ Google ซื้อกิจการ YouTube ด้วยมูลค่าสูงถึง 55,000 ล้านบาท 
ที่ในตอนนั้นเป็นเพียงบริษัทสตาร์ตอัป ที่เพิ่งก่อตั้งได้ไม่นาน
ลงทุนแมนจะเล่าให้ฟัง
╔═══════════╗
ขอเชิญผู้ปกครองนักเรียนอายุ 2-5 ปีเข้าร่วมงาน Early Years Open House รร.นานาชาติไบรท์ตัน คอลเลจ กรุงเทพฯ 27 พ.ย. 2564 เวลา 9.00 น. 
ลงทะเบียนที่ 
╚═══════════╝ 
YouTube ก่อตั้งโดยอดีตพนักงานบริษัท PayPal คือ แชด เฮอร์ลีย์, สตีฟ เชน และยาวีด คาริม ที่ออกจากบริษัทมา ตอนที่ PayPal ถูกซื้อโดย eBay
ทั้ง 3 คน มีความคิดที่ต้องการแชร์คลิปวิดีโอที่มีความยาวมากกว่า 1 นาทีบนโลกอินเทอร์เน็ต 
แต่ในตอนนั้น การที่จะหาเว็บไซต์ที่ฝากไฟล์วิดีโอนั้นทั้งหายาก และยิ่งคลิปวิดีโอที่ความยาวเกินกว่า 1 นาที ยิ่งไม่ต้องพูดถึง
ทั้ง 3 คน จึงคิดจะพัฒนาแพลตฟอร์มขึ้นมาเอง
โดยในตอนแรก แชด เฮอร์ลีย์ และสตีฟ เชน เสนอไอเดียจะพัฒนาแพลตฟอร์มหาคู่ โดยให้สาว ๆ มาอัปโหลดวิดีโอบนแพลตฟอร์ม แต่ภายหลังก็ตัดสินใจเปิดกว้างให้ใครมาอัปโหลดวิดีโออะไรก็ได้ เพื่อให้แพลตฟอร์มมีวิดีโอที่หลากหลาย
พอเรื่องเป็นแบบนี้ พวกเขาจึงเสนอไอเดียขอระดมทุนจาก Venture Capital 
และได้เงินประมาณ 380 ล้านบาท จาก Sequoia Capital ก่อนที่จะอัปโหลดคลิปวิดีโอแรกของ YouTube ที่มีชื่อว่า “Me at the Zoo” ลงในเว็บไซต์เป็นครั้งแรกเมื่อปี 2005
ซึ่งวิดีโอนี้ ก็ถูกอัปโหลดโดย ยาวีด คาริม หนึ่งในผู้ร่วมก่อตั้ง YouTube นั่นเอง
 
เพียงแค่ปีเดียว YouTube เป็นที่รู้จักมากยิ่งขึ้น 
เมื่อคลิปวิดีโอบน YouTube ตัวหนึ่ง มียอดผู้เข้าชม แตะหลัก 1 ล้านครั้ง เป็นคลิปแรก 
ซึ่งคลิปดังกล่าวเป็นโฆษณาของ Nike โดยใช้นักฟุตบอลชื่อดังอย่าง โรนัลดินโญ่ มาเป็นพรีเซนเตอร์
 
ในขณะนั้นเอง “ซูซาน เวอร์เจ็ดกี” พนักงานสาวที่ทำงานด้านธุรกิจบริการด้านวิดีโอของ Google 
เริ่มสังเกตเห็นความสำเร็จ ของ YouTube 
และรู้สึกว่า บริษัทสตาร์ตอัปรายนี้ น่าจับตามองอย่างยิ่ง
 
หลังจากนั้นไม่นาน ซูซาน เวอร์เจ็ดกี ก็เริ่มมีความคิดว่า ถึงเวลาแล้วที่ Google ควรจะลงทุนด้วยการเข้าไปซื้อกิจการของ YouTube
 
พอเรื่องเป็นแบบนี้ เธอจึงเข้าไปเสนอเรื่องดังกล่าว
ให้แก่ แลร์รี เพจ และ เซอร์เกย์ บริน ผู้ร่วมก่อตั้ง Google 
รวมไปถึงกรรมการของบริษัทเพื่อขออนุมัติให้บริษัทเข้าซื้อกิจการ YouTube ในปี 2006 หรือเพียง 1 ปีหลังจากที่ YouTube ก่อตั้งขึ้นมา
 
แม้ว่าในตอนแรก ผู้บริหารและกรรมการของ Google บางรายยังไม่แน่ใจว่า YouTube จะเป็นการลงทุนที่คุ้มค่าต่อ Google หรือไม่
เพราะมูลค่าที่ Google ซื้อกิจการของ YouTube ในครั้งนั้น สูงถึงราว ๆ 55,000 ล้านบาท
ซึ่ง YouTube ยังเป็นสตาร์ตอัปที่มีอายุเพียงแค่ 1 ปี เท่านั้น
 
สำหรับ ซูซาน เวอร์เจ็ดกี เธอเชื่อว่าคลิปวิดีโอต่าง ๆ ที่ถูกอัปโหลดลงใน YouTube จะสร้างอิมแพ็กต่อคนบนโลกนี้อย่างมาก โดยเธอให้เหตุผลว่า “พลังของเนื้อหาในคลิปวิดีโอต่าง ๆ บนแพลตฟอร์ม จะสามารถทำให้ผู้ชมเข้ามาชมซ้ำไปเรื่อย ๆ”
 
และอย่างที่ทุกคนรู้กันว่า
การตัดสินใจของ Google ในครั้งนั้นนับเป็นหนึ่งในการตัดสินใจครั้งสำคัญ ที่ถูกต้อง และคุ้มค่าสุด ๆ เพราะหลังจากที่ Google เข้าซื้อกิจการในปี 2006 YouTube เติบโตแบบก้าวกระโดดอย่างมาก
 
ลองมาดู สถิติที่น่าสนใจของ YouTube ในวันนี้ มีอะไรบ้าง
- YouTube มีผู้ใช้งานรายเดือน (Monthly Active Users) มากกว่า 2,000 ล้านคนในปัจจุบัน
- มีการรับชมคลิปวิดีโอ มากกว่า 1,000 ล้านชั่วโมงต่อวัน
- ประชากรกว่า 100 ประเทศทั่วโลก สามารถเข้าถึง YouTube
- เป็นเว็บไซต์ที่มีผู้เยี่ยมชมมากที่สุดเป็นอันดับที่ 2 ของโลกในปัจจุบัน เป็นรองเพียง Google เท่านั้น
 
ลองมาดู รายได้จากค่าโฆษณาของ YouTube ช่วงที่ผ่านมา
ปี 2019 รายได้ 499,000 ล้านบาท
ปี 2020 รายได้ 650,000 ล้านบาท
แต่ต้องหมายเหตุด้วยว่า YouTube ยังมีรายได้จากค่าสมาชิกรายเดือนอีก ซึ่งถูกรวมอยู่ในรายได้ส่วนที่ไม่ใช่ค่าโฆษณาของบริษัท
 
ซึ่งถ้านับเฉพาะ รายได้จากค่าโฆษณาของ YouTube ปีล่าสุด 
ปีเดียวก็มีมูลค่าคิดเป็นเกือบ 12 เท่าของมูลค่าที่ Google จ่ายเพื่อซื้อ YouTube เมื่อปี 2006
 
ขณะที่ตัวของซูซาน เวอร์เจ็ดกี เธอก็เคยได้รับการจัดอันดับให้เป็น 100 บุคคลผู้ทรงอิทธิพลที่สุดในโลกในปี 2015 และปัจจุบัน เธอมีทรัพย์สินโดยประเมินกว่า 16,500 ล้านบาท เลยทีเดียว
 
ถ้าย้อนกลับไปในปี 2014 ซึ่งเป็นปีแรกที่เธอมารับตำแหน่งเป็น CEO ของ YouTube
ซูซาน เวอร์เจ็ดกี เธอมีโอกาสไปกล่าวสุนทรพจน์
ในงานวันรับปริญญาของมหาวิทยาลัย Johns Hopkins
โดยเธอกล่าวว่า
“หลายครั้ง โอกาสที่ดีที่สุดในชีวิต ก็ไม่ได้มาในช่วงเวลาที่ดีที่สุดหรือช่วงที่เราพร้อมที่สุด แต่อาจมาในช่วงเวลาที่ตัวเรามักคาดไม่ถึง
 
โอกาสเหล่านั้นมักจะมาพร้อมกับช่วงเวลาที่ท้าทาย มาพร้อมกับปัญหา เพื่อทดสอบตัวเราว่า เราพร้อมที่จะเสี่ยงกับมันไหม
 
และถ้าเราทำการศึกษา วิเคราะห์ให้ดีจนมั่นใจว่าโอกาสที่เข้ามาเหล่านั้น มันสามารถเปลี่ยนอนาคต เปลี่ยนชีวิตคุณ หรือแม้แต่สามารถเปลี่ยนโลก คุณก็ควรพร้อมที่จะเสี่ยงกับโอกาสเหล่านั้น”..
╔═══════════╗
ขอเชิญผู้ปกครองนักเรียนอายุ 2-5 ปีเข้าร่วมงาน Early Years Open House รร.นานาชาติไบรท์ตัน คอลเลจ กรุงเทพฯ 27 พ.ย. 2564 เวลา 9.00 น. 
ลงทะเบียนที่ 
╚═══════════╝ 
References:
-
-
-
-
-
-
-
-